5เดือนแรก ทิ้งLTFหมื่นล. RMFเงินเข้า
มอร์นิ่งสตาร์ เผย 5 เดือนแรกนักลงทุนขายทำกำไรกอง LTF เงินไหลออก 1.26 หมื่นล้าน สวน RMF เงินเข้า
15 มิ.ย. 2558

มอร์นิ่งสตาร์ เผย 5 เดือนแรกนักลงทุนขายทำกำไรกอง LTF เงินไหลออก 1.26 หมื่นล้าน สวน RMF เงินเข้า
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ช่วง 5 เดือนแรกของปี 2558 กองทุนรวมหุ้นระยะยาว (LTF) มีเงินไหลออกสุทธิ 1.26 หมื่นล้านบาท โดยไหลออกจากกองทุน LTF หุ้น 100% ประมาณ 7,218.81 ล้านบาท กอง LTF70/30 ประมาณ 4,342.78 ล้านบาท และกอง LTF ที่ใช้อนุพันธ์ 1,118.96 ล้านบาท
“เม็ดเงินที่ไหลออกถือว่าปกติ เพราะปกติเงินที่ครบเงื่อนไขและพร้อมขายก็ได้ขายไปแล้วในช่วงไตรมาสแรกที่ผ่านมา เนื่องจากดัชนีหุ้นไทยยังไม่ได้ไปไหนไกลถูกปัจจัยลบทั้งจากในประเทศและต่างประเทศเข้ามารุมเร้า จึงคาดว่าจะทำให้นักลงทุนเข้าลงทุนช่วงปลายปีเพียงครั้งเดียวเช่นเดิม”นายกิตติคุณ กล่าว
สำหรับกองทุนรวมเพื่อการเลี้ยงชีพ (RMF) ในช่วง 5 เดือนแรก มีเงินไหลเข้า 2,151.16 ล้านบาท โดยไหลเข้าลงทุนในกองทุน RMF ประเภทตราสารหนี้ 79.17 ล้านบาท กองทุน RMF ประเภทหุ้น 2,328.42 ล้านบาท แต่ไหลออกจากกองทุน RMF ประเภทผสม 231.81 ล้านบาท และกองทุน RMF ประเภทอื่นๆ 24.62%
อย่างไรก็ตาม พฤติกรรมของนักลงทุนที่ถือกองทุน LTF และ RMF ปกติจะขายออกในช่วงครึ่งปีแรกและไปซื้อในช่วงครึ่งปีหลัง โดยยังเชื่อว่ากองทุน LTF มีโอกาสที่เงินลงทุนสุทธิทั้งปีจะมากกว่าในปีที่แล้ว ซึ่งอยู่ที่ระดับ 3.4 หมื่นล้านบาทได้ และคาดว่านักลงทุนจะเข้าลงทุนในกองทุนทั้งสองประเภทในช่วงปลายปีเช่นเดิม เนื่องจากระหว่างปีบริษัทหลักทรัพย์จัดการกองทุน (บลจ.) มุ่งทำการตลาดกองทุนประเภทอื่นๆ มากกว่ากองทุนประหยัดภาษี
นายกิตติคุณ กล่าวว่า ในส่วนของกองทุน RMF ซึ่งมีเงินไหลเข้ามาในกองทุน RMF ประเภทหุ้นมากขึ้น สะท้อนให้เห็นว่านักลงทุนเริ่มมีความรู้และความเข้าใจเกี่ยวกับการลงทุนในหุ้นระยะยาวมากขึ้น ทำให้ปัจจุบันสัดส่วนของกองทุน RMF ประเภทหุ้นขยับขึ้นเป็น 41% เป็นครั้งแรกในเดือน พ.ค.ที่ผ่านมา ตามมาด้วยกองทุน RMF ประเภทตราสารหนี้ 34% กองทุน RMF ประเภทผสม 20% และกองทุน RMF อื่นๆ อีก 5%
สำหรับผลตอบแทนระยะยาวของกองทุนทั้งสองประเภทอยู่ในระดับที่น่าพอใจ โดยย้อนหลัง 5 ปี กลุ่มกองทุน LTF 100% ให้ผลตอบแทนเฉลี่ย 16% ต่อปี และย้อนหลัง 10 ปี อยู่ที่ 11.97% ต่อปี ขณะที่กองทุน LTF 70/30 ย้อนหลัง 5 ปี อยู่ที่ 12.40% ต่อปี และย้อนหลัง 10 ปี อยู่ที่ 8.57% ต่อปี
กลุ่มกองทุน RMF ประเภทหุ้นย้อนหลัง 5 ปี ผลตอบแทนเฉลี่ย 12% ต่อปี และย้อนหลัง 10 ปี อยู่ที่ 9.49% ต่อปี สำหรับนักลงทุนที่มองหาโอกาสเข้ามาลงทุนในปีนี้ แนะนำให้เฉลี่ยลงทุนทุกเดือนน่าจะเป็นทางเลือกที่ดีกว่าในระยะยาว